แลกเหรียญ
โดย...ทีมข่าวการเงินโพสต์ทูเดย์
7 เม.ย. 2559

โดย...ทีมข่าวการเงินโพสต์ทูเดย์
ไปไหนมาไหนได้ยินแต่คนบ่นเรื่องโดนเก็บค่านับเหรียญกษาปณ์ ที่อุตส่าห์เก็บหอมรอมริบไว้ถ้าเอาไปฝากธนาคาร แถมเวลาเอาไปใช้ร้านค้าทั้งหลายก็ทำท่ารังเกียจที่จะรับชำระค่าสินค้าด้วยเหรียญ
เรื่องนี้ทำให้ จักรกฤศฏิ์ พาราพันธกุล อธิบดีกรมธนารักษ์ รำคาญใจ เลยสั่งการให้ศึกษาว่าจะให้เอกชนเข้ามาบริหารจัดการเหรียญทั่วประเทศได้ไหม เพราะพบว่าปัจจุบันคนมีเหรียญเก็บไว้ที่บ้านประมาณ 10% ของมูลค่าเหรียญที่หมุนเวียนทั้งระบบ 5.4 หมื่นล้านบาท ทำให้กรมธนารักษ์ต้องผลิตเหรียญใหม่เข้ามาในระบบให้สิ้นเปลืองงบประมาณ
อธิบดีอยากให้เอกชนตั้งเครื่องนับและรับแลกเหรียญตามห้างสรรพสินค้า และสาขาของธนาคารพาณิชย์ต่างๆ จากนั้นจะออกสลิปเพื่อให้ผู้แลกนำไปขึ้นเงิน ซึ่งจะช่วยให้เหรียญที่คนเก็บไว้ที่บ้านถูกนำออกมาหมุนเวียนในระบบมากขึ้น
ไอเดียดี แต่แลกแล้วต้องไปขึ้นเงินที่ไหน ใครรู้บอกที
จบข่าว